2016 yilda favqulodda vaziyatlar oldini olish maqsadida deyarli 920 ming aholi yashash xonadonlari o‘rganib chiqildi

18 yanvar kuni O‘zbekiston Respublikasi Favqulodda vaziyatlar vazirligida “Favqulodda vaziyatlarda ularning oldini olish va harakat qilish davlat tizimining aholi va hududlarni tabiiy hamda texnogen xususiyatli favqulodda vaziyatlardan muhofaza qilish bo‘yicha 2016 yildagi asosiy tadbirlar rejasining bajarilishi va 2017 yildagi ustuvor vazifalari”ga bag‘ishlangan hay'at majlisi bo‘lib o‘tdi. Bu haqda FVV matbuot xizmati xabar berdi.
Unda O‘zbekiston Respublikasi Prezidenti huzuridagi Xavfsizlik Kengashi devoni, Vazirlar Mahkamasining mas'ul xodimlari, Favqulodda vaziyatlar Davlat tizimiga kiruvchi 40 ga yaqin vazirlik va idora rahbarlari, shuningdek, Qoraqalpog‘iston Respublikasi Vazirlar Kengashi, viloyatlar va Toshkent shahar hokimlarining o‘rinbosarlari hamda OAV vakillari ishtirok etdilar. 
Ta'kidlanishicha, favqulodda vaziyatlarda ularning oldini olish va harakat qilish davlat tizimining tegishli xizmatlari tomonidan is gazidan, oziq-ovqat mahsulotlaridan ommaviy zaharlanishlar hamda tabiiy gaz chaqnashi bilan bog‘liq favqulodda vaziyatlarni oldini olish maqsadida, o‘tgan 2016 yil mobaynida 634 ming 596 ta shaxsiy hovli joylar, 23 ming 108 ta ko‘p qavatli uylar va ulardagi 918 ming 97 ta aholi yashash xonadonlari o‘rganib chiqilib, aholi orasida targ‘ibot-tashviqot ishlari o‘tkazildi.
O‘tgan yil davomida respublikaning tog‘li hududlaridagi qor zaxiralarini va baland tog‘li ko‘llarning holatini baholash hamda qor ko‘chkisi va sel xavfi mavjud hududlarni aniqlash maqsadida 7 marotaba aerovizual kuzatuv ishlari amalga oshirildi. 
Andijon, Jizzax, Qashqadaryo, Navoiy, Namangan, Samarqand, Surxondaryo, Toshkent va Farg‘ona viloyatlarida daryo va soylarning qirg‘oqlarini mustahkamlash va o‘zanlarini tozalash bo‘yicha 1362,6 ming m3 tuproq, 91,4 ming m3 tosh ishi, 8,2 ming m3 beton ishi va 172 tonna metall ishlari amalga oshirilgan. Ushbu ishlarga 20 mlrd. so‘mdan ziyod byudjyet mablag‘lari sarflandi.
Shuningdek, Qoraqalpog‘iston Respublikasi, viloyatlar va Toshkent shahridagi ta'lim muassasalarida faoliyat olib borayotgan “Yosh qutqaruvchi” ko‘ngillilar klublari o‘rtasida shahar va tuman, viloyat hamda respublika bosqichi musobaqalari o‘tkazildi. Unda 1193 ta o‘rta maxsus kasb-hunar ta'limi muassasalarining 14 ming 102 nafar o‘quvchilari, 2132 ta umumta'lim maktablarining 17 ming 42 nafar o‘quvchilari jalb etilgan.